In nomine sanctæ et individuæ Trinitatis. Notum fieri volumus tam presentibus quam futuris quod Gaufridus de Talaio et Atobarengerius et Ascelina uxor ejus, mater supradicti Gaufridi, miserunt in vadimonio conventui Sanctæ Mariæ de Charitate quidquid habebant Polliaco, homines suos scilicet et fœminas, prata et campos, et quidquid in ipsa villa et in ejus appenditiis ab eis movet, bona fide et absque aliqua retentione, tam in justitia quam etiam in cæteris ipsius villæ redditibus. Pro vageria autem ista receperunt ipse supranominatus Gaufridus de Talaio et Atobarengerius et Acelina uxor ejus, mater Gaufridi, ab ipsis monachis de Charitate, sexaginta et septem libras Aurelianensis monetæ. Et ut hoc firmius staret, filiis suis, tam fœminis quam masculis, laudare et corroborare fecerunt. Ita ut si quis supra hanc memoratam vageriam quoquomodo aliquid reclamare vellet, ipsi pro posse suo reclamantibus obviarent et monachis de hoc absque aliqua fraude totis conatibus adjutorium præberent.